Morten Bødskov (S), 2004-11-18:
Kriminalitet skal stoppes tidligt og effektivt, og det gælder selvfølgelig også ungdomskriminaliteten.
Vi skal gøre alt, hvad vi kan, for at sikre, at unge ikke havner i kriminalitet.
Som det også tidligere har været fremme, er det generelle billede af unge og kriminalitet heldigvis positivt, men der er problemer.
En hård kerne af meget kriminelle unge begår meget voldsom volds- og berigelseskriminalitet.
En hel del tyder også på, at kriminaliteten begås af unge, der for det første ofte er flere om det og for det andet hovedsagelig bor i hårdt belastede boligområder.
Samtidig ved vi også, at der er ganske alvorlige problemer med visse grupper af unge indvandrere.
Problemet er således til at gå til, og indsatsen kan efter Socialdemokratiets opfattelse derfor kun gå for langsomt.
Som SF rigtigt nok fremfører i sit beslutningsforslag, mener Socialdemokratiet på det helt overordnede plan, at der er behov for, at der sættes stærkere ind over for unge kriminelle.
SF’s forslag indeholder – indrømmet – rigtig, rigtig mange ideer til, hvordan det kan ske, og efter Socialdemokratiets opfattelse er nogle også bedre end andre.
I Socialdemokratiet mener vi som SF, at indsatsen over for kriminelle unge skal ske tidligt, inddrage de unges sociale baggrund og ikke mindst styrke forældrenes ansvar over for deres egne børns liv og sikre, at landets kommuner arbejder hurtigt og mere præcist med problemerne.
Der er problemer, når vi taler om kommunerne, og vi er faktisk tilfredse med, at justitsministeren ser på det.
Vi kunne ønske os, at der snart kom noget, sådan som det også tidligere har været fremme i debatten i dag.
Vi er også enige med SF i, at unge kriminelle skal have den rigtige straf og behandling.
I Socialdemokratiet mener vi, at der er behov for at fokusere mere på de unges psykiske problemer.
Det er foruroligende, at så mange unge har ret alvorlige psykiske problemer.
Det er vigtigt, at der i den enkelte institution, i den enkelte behandlingsindsats fokuseres mere på de unges psykiske problemer.
Meget er gjort, men hvis bare det, der allerede er sat i værk, virkede, kunne vi faktisk nå en hel del længere med målet om at få unge ud af kriminalitet.
Indsatsen over for kriminelle unge ville være markant forbedret, hvis bare myndighederne arbejdede bedre, hurtigere og tættere sammen.
Det er absurd, at man skal opleve, at nogle af de mest hårdhændede kriminelle unge i manglende respekt over for systemet og på grund af langsommelig sagsbehandling efterlades i lokalsamfund, hvor de trives med at begå gentagelseskriminalitet.
Det er fuldstændig absurd, og derfor har Socialdemokratiet, som det også har været fremme i dag, fremsat et beslutningsforslag, der strammer op på sagsbehandlingstiderne i visse sager om unge kriminelle ved politi, domstole og kriminalforsorg.
Noget andet, der kunne ske, var, at vi kunne bede statsministeren gøre det, han siger.
Nu har Venstre fået et nyt slogan, der hedder: Venstre – så ved du, det bliver til noget.
Hvis det her område skulle følge det slogan, så skulle der ske noget, for som statsministeren rigtigt nok sagde i nytårstalen i 2004, skal de unge utilpassede indvandrere væk fra lediggang, gadehjørner og kriminalitet.
De skal i arbejde, de skal have en uddannelse.
Socialdemokratiet er hundrede ti procent – havde jeg nær sagt – enig, men hvordan går det med praktikpladserne til de unge?
Hvor er den samlede strategi på tværs af ministerier for forebyggelse af kriminalitet i nedslidte boligområder?
Hvorfor har man fjernet tilskuddet til beboerrådgiverne?
Hvorfor har man skåret voldsomt i midlerne til byfornyelse?
Og hvorfor nedprioriterer regeringen kvarterløftprojekterne, når vi ved, at alt det her hjælper med til at løse kriminalitetsproblemer i de områder, som er hårdt belastede?
Vi synes, at SF har ganske mange gode ideer, som vi er klar til at indgå i en dialog om, men det realistiske bud er selvfølgelig også, at før vi kan få en samlet ambitiøs strategi for, hvad vi gør ved de problemer, der er, når det handler om unge kriminelle, er vi nok nødt til at vente på en ny regering, som har modet til at lancere en sådan strategi.
SF har som sagt mange ideer.
Nogle af dem synes Socialdemokratiet er bedre end andre, enkelte er endda meget dyre og ikke helt velargumenterede, men det er åbenlyst, at der er behov for at forstærke indsatsen over for kriminelle unge, og heri er Socialdemokratiet enig.